1.

rekomenduoja Tarybai ir Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai: a) pakartoti tvirtą paramą Ukrainos teritoriniam vientisumui, suverenitetui ir nepriklausomybei paisant tarptautiniu mastu pripažintų jos sienų; teikti visą reikiamą materialinę, karinę, finansinę ir humanitarinę pagalbą Ukrainai ir pasirengti kuo labiau prisidėti prie šalies atstatymo po karo, nes demokratija ir laisvė priklauso nuo gerovės ir ekonominio stabilumo; nustatyti teisinę priemonę, kuria suteikiama galimybė konfiskuoti įšaldytą Rusijos turtą ir lėšas bei panaudoti juos kompensacijoms bei Ukrainos atstatymui; b) remtis ryžtu ir vienybe, parodytu karo prieš Ukrainą pradžioje, ir nedelsiant įgyvendinti savo bendrojo lygio užmojus; užtikrinti tikrą pažangą Sąjungos lygmeniu vykdant užsienio politiką ir gynybos srities bendradarbiavimą, kaip nurodyta Versalio deklaracijoje ir 2022 m. kovo 24 ir 25 d. Tarybos išvadose; c) susitarti, kad Komisijos pirmininko pavaduotojas ir Sąjungos vyriausiasis įgaliotinis užsienio reikalams ir saugumo politikai turėtų ex officio dalyvauti derybose, inicijuotose ES valstybių narių arba jų vadovaujamose; d) nustatyti balsavimą kvalifikuota balsų dauguma, kiek tai susiję su kai kurių sričių užsienio politika, kaip jau numatyta Sutartyse, pvz., priimant ES asmeninių sankcijų režimus, ir siekti išplėsti balsavimo kvalifikuota balsų dauguma taikymą Taryboje įtraukiant užsienio politiką, kad būtų galima padidinti ES užsienio politikos veiksmingumą; e) užtikrinti, kad valstybės narės laikytųsi Sutarčių principų, visų pirma ES sutarties 24 straipsnio, kuriame pažymima, kad „valstybės narės lojalumo ir savitarpio solidarumo dvasia aktyviai ir besąlygiškai remia Sąjungos užsienio ir saugumo politiką“; f) skubiai daryti pažangą kuriant gynybos sąjungą su platesnių užmojų trumpalaikiais, vidutinės trukmės ir ilgalaikiais tikslais, įgyvendinant pagal Strateginį kelrodį nustatytus konkrečius veiksmus, nes ši sąjunga būtų atspirties taškas įgyvendinant bendrą ES gynybą, laikantis ES sutarties 42 straipsnio 2 dalies nuostatos; g) intensyvinti bendradarbiavimą su panašiai mąstančiais partneriais visame pasaulyje, ypač su transatlantiniais NATO sąjungininkais, siekiant išlaikyti kuo didesnę vienybę ginant taisyklėmis grindžiamą tarptautinę tvarką, taip skatinant ir ginant taiką, demokratinius principus ir pagarbą žmogaus teisėms, ir užtikrinti, kad ekonominė priklausomybė nebūtų viršesnė už žmogaus teisių ir Sąjungos puoselėjamų vertybių gynimą; ypač pabrėžti tokį bendradarbiavimą su globaliųjų Pietų šalimis ir šiuo tikslu pasinaudoti vystomuoju bendradarbiavimu ir strategija „Global Gateway“; pabrėžti tarptautinio bendradarbiavimo aprūpinimo maistu saugumo klausimais poreikį; h) įsteigti nuolatinę ES gynybos ministrų tarybą; i) paversti Sąjungos strateginį savarankiškumą svarbiausiu tikslu visose srityse ir esminiu ir visa apimančiu požiūriu vykdant užsienio, saugumo ir gynybos politiką bei išorės veiksmus, kad prireikus ji galėtų veikti viena ir, kai įmanoma, su partneriais, siekiant tokiu būdu sudaryti jai sąlygas atlikti svarbų vaidmenį tarptautinėje arenoje; sukurti priemones, kuriomis galima pasipriešinti ekonominei prievartai, ir kuo greičiau pasiekti apsirūpinimo maistu savarankiškumą ir visišką energijos tiekimo saugumą, kad būtų sumažinta energetinė priklausomybė; be to, užtikrinti, kad tiekimo grandinės būtų diversifikuotos siekiant kovoti su strategine priklausomybe nuo žaliavų; šiomis aplinkybėmis užtikrinti, kad investicijų ir prekybos politikos srityse taip pat būtų laikomasi abipusiškumo; j) dirbti su sąjungininkais ir partneriais sprendžiant šalutinių Rusijos agresijos prieš Ukrainą padarinių klausimus, įskaitant aprūpinimo maistu saugumo ES nepriklausančiose šalyse, visų pirma Sąjungos kaimyninėse šalyse, klausimą; k) kovoti su propaganda ir dezinformacijos kampanijomis Sąjungoje ir jos kaimyninėse šalyse ir joms priešintis, taip pat stiprinti bendradarbiavimą su partneriais ES šalyse kandidatėse, potencialiose šalyse kandidatėse ir visame pasaulyje, be kita ko, skubiai sukuriant tam reikalingus teisinius ir techninius gebėjimus, siekiant kovoti su piktavališku užsienio šalių kišimusi, kaip antai Rusijos kišimusi prieš pradedant savo agresijos karą prieš Ukrainą ir jo metu; stiprinti Europos išorės veiksmų tarnybos Strateginės komunikacijos Rytų kaimynystės šalyse darbo grupės pajėgumus; vykdyti iniciatyvią, daugiakalbę ir strateginę komunikacijos politiką;